Ħdax-il persuna inqatlu fi ġlied bejn il-qawwiet tas-sigurtà u dimostranti leali lejn l-eks President Mohammed Morsi fl-ewwel jum tal-votazzjoni għal kostituzzjoni ġdida li tieħu post dik li kienet għaddiet il-Fratellanza Musulmana s-sena l-oħra. Il-kostituzzjoni l-ġdida tneħħi l-ilsien Iżlamiku mil-liġi bażika u ssaħħaħ il-korpi statali bħall-armata, il-pulizija u l-ġudikatura. Il-Fratellanza Musulmana, li kienet rebhet elezzjoni demokratika wara t-tmiem tar-reġim ta’ Hosni Mubarak, illum qed titqies bħala organizazzjoni terroristika. Morsi u l-Fratellanza Musulmana qed jordnaw lill-partitarji tagħhom biex jibbojkottjaw ir-referendum tal-lum. L-Armata qed tappella lill-poplu biex jivvota bi ħġaru favur il-Kostituzzjoni l-ġdida għaliex vot qawwi favuriha qed jitqies bħala approvazzjoni tal-poplu għat-tneħħija tat-tmexxija ta’ Morsi. Mal-pajjiż kollu hemm sigurtà stretta minn aktar minn 200,000 membru tal-arnata u tal-pulizija.